b'\n_START_ARTICLE_\nGiorgio de Chirico\n_START_SECTION_\nBiografie\n_START_PARAGRAPH_\nGiorgio de Chirico s-a n\xc4\x83scut la 10 iulie 1888 \xc3\xaen ora\xc8\x99ul portuar Volos din Tessalia (Grecia), localitate de unde - potrivit legendei - argonau\xc8\x9bii au pornit \xc3\xaen c\xc4\x83utarea l\xc3\xa2nii de aur. Tat\xc4\x83l lui era sicilian iar mama lui era greac\xc4\x83. Tat\xc4\x83l lui lucra ca inginer. \xc3\x8en 1903 se \xc3\xaenscrie la Politehnica din Atena, sec\xc8\x9bia de Belle-Arte, particip\xc3\xa2nd la \xc3\xaenceput la cursurile de desen, apoi lucreaz\xc4\x83 \xc8\x99i pictur\xc4\x83 \xc3\xaen ulei. Se duce adesea s\xc4\x83 picteze pe c\xc3\xa2mp \xc3\xaen \xc3\xaemprejurimile Atenei, sau pe dealurile golfului Falero. \xc3\x8en urma mor\xc8\x9bii tat\xc4\x83lui s\xc4\x83u (1906), p\xc4\x83r\xc4\x83se\xc8\x99te Grecia \xc3\xaempreun\xc4\x83 cu mama \xc8\x99i fratele mai mic, Andrea, stabilindu-se pentru un timp la M\xc3\xbcnchen (Germania). Am\xc3\xa2ndoi sunt excep\xc8\x9bional de talenta\xc8\x9bi; Andrea studiaz\xc4\x83 muzica (va deveni mai t\xc3\xa2rziu celebru sub numele de Alberto Savinio), \xc3\xaen timp ce Giorgio \xc3\xae\xc8\x99i \xc3\xaencepe studiile la Academia de Arte Frumoase. \xc3\x8en M\xc3\xbcnchen admir\xc4\x83 operele simboliste ale lui Arnold B\xc3\xb6cklin \xc8\x99i gravurile lui Max Klinger. Din Germania familia se mut\xc4\x83 \xc3\xaen Italia (1908), mai \xc3\xaent\xc3\xa2i la Milano, de unde Giorgio pleac\xc4\x83 la Floren\xc8\x9ba, unde viziteaz\xc4\x83 galeriile "Degli Uffizi" \xc8\x99i s\xc4\x83lile de pictur\xc4\x83 din "Palazzo Pitti". \xc3\x8en acest timp, De Chirico picteaz\xc4\x83 o serie de tablouri de inspira\xc8\x9bie b\xc3\xb6cklinian\xc4\x83, dar - influen\xc8\x9bat de operele lui Friedrich Nietzsche - \xc3\xaencepe seria tablourilor care vor constitui preludiul picturii sale zise "metafizice"._NEWLINE_\xc3\x8entre 1911 \xc8\x99i 1915, Giorgio De Chirico lucreaz\xc4\x83 la Paris \xc8\x99i, \xc3\xaen anul 1912 expune trei p\xc3\xa2nze \xc3\xaen cadrul "Salonului de Toamn\xc4\x83", apoi la "Salonul Arti\xc8\x99tilor Independen\xc8\x9bi". \xc3\x8el cunoa\xc8\x99te pe poetul Guillaume Apollinaire, primul care va denumi tablourile lui "pictur\xc4\x83 metafizic\xc4\x83", \xc8\x99i frecventeaz\xc4\x83 cercul arti\xc8\x99tilor Pablo Picasso, Andr\xc3\xa9 Derain \xc8\x99i Constantin Br\xc3\xa2ncu\xc8\x99i. C\xc3\xa2nd Italia intr\xc4\x83 \xc3\xaen r\xc4\x83zboi, De Chirico este repartizat la un deta\xc8\x99ament din Ferrara. \xc3\x8en acest timp va coresponda cu Tristan Tzara, "p\xc4\x83rintele" dadaismului, care se g\xc4\x83sea la Z\xc3\xbcrich \xc3\xaen Elve\xc8\x9bia._NEWLINE_Dup\xc4\x83 r\xc4\x83zboi, \xc3\xaen 1918, De Chirico va locui la Floren\xc8\x9ba \xc8\x99i Roma. Picteaz\xc4\x83 portrete \xc8\x99i autoportrete, compozi\xc8\x9bii cu fructe, pe\xc8\x99ti \xc8\x99i diferite obiecte, tablouri de pur\xc4\x83 inven\xc8\x9bie, execut\xc4\x83 decoruri \xc8\x99i costume pentru spectacole de balet. \xc3\x8en anul 1919, are loc prima sa expozi\xc8\x9bie personal\xc4\x83. \xc3\x8en 1925 se \xc3\xaentoarce la Paris \xc8\x99i continu\xc4\x83 seria tablourilor de fantezie \xc8\x99i imagina\xc8\x9bie gen "Manechine st\xc3\xa2nd jos", "Gladiatori", "Cai antici". Renun\xc8\x9b\xc4\x83 treptat la pictura metafizic\xc4\x83, \xc3\xaei copiaz\xc4\x83 pe marii mae\xc8\x99tri \xc8\x99i \xc3\xaencepe s\xc4\x83 creeze \xc3\xaentr-un stil apropiat de academism._NEWLINE_\xc3\x8en 1935 pleac\xc4\x83 la New York, unde lucreaz\xc4\x83 timp de optsprezece luni la tablouri cu diferite subiecte. Dup\xc4\x83 ce \xc3\xaen 1939 execut\xc4\x83 schi\xc8\x9be de decor pentru Teatrul de Oper\xc4\x83 "Covent Garden" din Londra, se stabile\xc8\x99te pentru un timp la Milano. \xc3\x8en 1942 se afl\xc4\x83 la Floren\xc8\x9ba, produc\xc8\x9bia sa oscileaz\xc4\x83 \xc3\xaentre tablouri \xc3\xaen stil realist \xc8\x99i altele de imagina\xc8\x9bie, revenind la pictura metafizic\xc4\x83. La sf\xc3\xa2r\xc8\x99itul anului 1943 se mut\xc4\x83 la Roma, unde se remarc\xc4\x83 acelea\xc8\x99i preocup\xc4\x83ri. Execut\xc4\x83 numeroase decoruri \xc8\x99i schi\xc8\x9be de costume pentru Opera din Roma, Teatrul Comunal din Floren\xc8\x9ba \xc8\x99i Teatrul de Oper\xc4\x83 Scala din Milano. Este autorul unui mare num\xc4\x83r de litografii \xc8\x99i ilustra\xc8\x9bii pentru c\xc4\x83r\xc8\x9bi. Giorgio de Chirico a avut \xc8\x99i o intens\xc4\x83 activitate publicistic\xc4\x83 referitoare la probleme de pictur\xc4\x83 \xc8\x99i de tehnic\xc4\x83 folosit\xc4\x83 \xc3\xaen artele plastice, \xc3\xaentr-o perioad\xc4\x83 \xc3\xaentins\xc4\x83 din 1914 p\xc3\xa2n\xc4\x83 \xc3\xaen 1961. Se stinge din via\xc8\x9b\xc4\x83 la Roma pe 20 noiembrie 1978, la v\xc3\xa2rsta de 90 de ani.'